U ekskluzivnom intervjuu za Točku na tjedan predsjednik Mosta Božo Petrov optužio je HDZ za kupovinu saborskih zastupnika, piše N1.



Hoćete li dati ostavku, ako vidite da nemate potporu u Saboru?



Nije lako naći način da vi osigurate većinu za nešto. Vi uvijek možete biti protiv i uvijek ćete naći i oporbu i poziciju koja će pronaći više od 79 potpisa da nekoga smijeni. Mislim da se jedna stvar zaboravlja. Sabor je centralno, najviše zakonodavno tijelo institucija u RH. Sabor je ono mjesto koje daje legitimitet radu Vlade. Sabor, u trenutku kad postoji 76 glasova za rad Vlade, u tom trenutku daje legitimitet Vladi da ona može funkcionirati. Dakle, ne govori se o opozivu nekoga, nego se daje povjerenje. To je ono što danas nedostaje. Ja znam da HDZ pokušava prikazati 79 potpisa protiv mene, kao predsjednika Sabora za legitimitet rada Vlade. Oni trebaju naći 76 potpisa za rad Vlade. Oni cijelo vrijeme pokušavaju obmanuti javnost da Vlada uživa povjerenje Sabora, a prvi pravi test vidjet će se u trenutku kad se bude raspravljalo o ministru financija, Zdravku Mariću i, naposljetku, u glasovanju o opozivu ministra financija Marića.



Hoćete li dozvoliti glasovanje o svom razrješenju prije nego se utvrdi parlamentarna većina?



Ja nikad neću dopustiti da se na bilo kakav način radi komedija od najviše zakonodavne institucije u Republici Hrvatskoj. Andrej Plenković deset mjeseci priča o tome da drži do ugleda, imidža institucija u Hrvatskoj, do državnih tijela. Danas imamo situaciju u kojoj je Andreju Plenkoviću sasvim svejedno vode li mu ministarstva državni tajnici ili ministri, sasvim mu je svejedno vodi li Sabor predsjednik Sabora ili potpredsjednici Sabora ili postoji li uopće parlamentarna većina koja će podržati rad vlade. To je nešto što je nedopustivo. Andrej Plenković mora na kraju reći je li obmanuo cijelu hrvatsku javnost, je li lagao cijeloj hrvatskoj javnosti u trenutku kad je govorio da je sve u redu, da nema krize Vlade, da neće biti izbora. On to treba pokazati u Saboru. Mi trebamo znati, cijela hrvatska javnost treba znati, postoji li kriza Vlade, postoji li 76 ruku u Saboru koji podupiru rad ove Vlade. U tom trenutku će se znati je li on obmanuo hrvatsku javnost, ima li Hrvatska uopće Vladu ili trebamo ići na izbore.



Stvar je procedure. Hoće li se o smjeni predsjednika Sabora glasati prije nego što se utvrdi postoji li ta nova parlamentarna većina?



Prvi pravi test, kao što sam rekao, bit će izglasavanje povjerenja Zdravku Mariću. U tom trenutku, ako Andrej Plenković ne može obraniti svog ministra financija, to znači da zapravo ta Vlada pada. Ta Vlada nema parlamentarnu većinu, ta Vlada više ne može funkcionirati, a sigurno neću dopustiti da se radi na bilo kakav način komedija. Ono što se danas događa i što mogu reći, što je iznimno zabrinjavajuće i što cijela hrvatska javnost treba znati - Ne samo da HDZ nema parlamentarnu većinu, nego HDZ nažalost u ovom trenutku pokušava pridobiti, i to je lijepo rečeno, neke druge zastupnike u tu novu parlamentarnu većinu. Nažalost, ne pridobiti, nego kupiti.



Govorimo o kupnji saborskih zastupnika. Možete li to potkrijepiti tvrdnjom i imenom - koga HDZ pokušava kupiti? Jesu li to i zastupnici Mosta?



Naravno. Podsjetit ću vas na situaciju koja se događala u prosincu 2015. godine, nakon prvih parlamentarnih izbora u kojima je nastupio Most. U tom se trenutku događala ista stvar, samo je to tada pokušao napraviti SDP s Milanovćem. Tada smo rekli da je to crta koju mi nećemo dopustiti. Nacionalno vijeće je tada reklo da se ne ide s imenima. Ja sam to poštivao trpeći sve moguće napade, nazivajući me lašcem i da se to nije dogodilo. Ali tada su u Nacionalnom vijeću Mosta oni ljudi koji su bili kontaktirani molili da se ne ide s imenima. Danas je situacija drugačija. HDZ nije naučio lekciju koju je Most dao SDP-u u prosincu 2015. Oni su kontktirali našeg zastupnika Hrvoja Runtića obećavajući mu i brda i doline. Obećavajući mu da će biti deblokiran njegov račun, da neće imati dugova, da će se kuća vratiti. Pitali su ga ima li problema s Ovršnim zakonom. Da će se uvrstiti sve što poželi u Ovršni zakon samo da glasa za Zdravka Marića, a nakon toga i za povjerenje vladi Andreja Plenkovića i to je najgora stvar koja se može dogoditi. Ja neću dopustiti da Sabor bude tržnica! Sabor nije tržnica!



Radi se o kaznenom djelu. Tvrdite da HDZ pokušava kupiti zastupnika Mosta?



Runtića su kontaktirali ljudi koji predstavljaju HDZ, koji su rekli da su članovi HDZ-a želeći mu omogućiti kontakt i navodeći mu sve ono što može tražiti od njih za ruku u Saboru.



Je li to zaista HDZ? Imate li potvrdu da se iz vrha HDZ-a vrbuje vaš saborski zastupnik?



Ne znam što bih vam dodatno trebao reći. Ljudi koji se predstavljaju dijelom HDZ-a, članovi HDZ-a, su kontaktirali Hrvoja Runtića i rekli da će mu ponuditi što god treba da digne ruku u Saboru za povjerenje Mariću i vladi.



Ako je to točno, onda je riječ o kaznenom djelu. Što bi trebala biti posljedica takvog ponašanja HDZ-a?



Runtić je ozbiljan i nikad nam to ne bi napravio i nikad ne bi rekao da se to dogodilo da nije. On u ovom trenutku ne samo da nosi odgovornost, on će nositi križ za ovo što je rekao i što će javno svjedočiti da se dogodilo. On je to napravio i zadnji put kad se to dogodilo u Živom zidu. On je to govorio i za prošle parlamentarne izbore. Čovjek koji je svjestan kao bi trebala funkcionirati hrvatska politika trebala funkionirati, čovjek koji je u skladu s našim vrijednostima, koje mi gajimo u Mostu. Zato nam je i pristupio i rekao da on to ne može dozvoliti.



Je li on to spreman reći i u Državnom odvjetništvu?



Pa naravno, on će biti spreman u trenutku kad ga državno odvjetništvo zovne, tko god da ga zovne, čovjek će dati izjavu.



U ovom trenutku imamo situaciju koja je kriza. Jesu li dobro protumačene riječi ministra Vlahe Orepića, koji je pozvao narod da djeluje?



Oni pokušavaju pronaći bilo što za što bi mogli optužiti Most. Vlaho Orepić je rekao sve ono što mi govorimo već danima. Građani su ti koji trebaju procijeniti uživa li ova Vlada dalje legitimitet ili ova Vlada više ne funkcionira. U tom smislu je rekao da su najpošteniji izbori, kad je rekao da narod treba odlučiti, govorio je o novim izborima. Nismo mi ti koji smo željeli nove izbore. To je odlučio Andrej Plenković u trenutku kad je izazvao krizu, kad je srušio Vladu, kad je lagao o nekoj novoj parlamentarnoj većini koju uživa, govoreći otvorenih ruku kako je sve u redu. Danas, nakon što sam ja izašao i rekao da nije problem meni dati ostavku, problem je ima li Vlada uopće 76 ruku, njihov predstavnik Gordan Jandroković niti 5 sati nakon moje izjave govori da oni nisu sigurni da mogu uspostaviti novu parlamentarnu većinu idući tjedan. A Andrej Plenković u istom trenutku i još dan - dva prije govori da oni to sve imaju. Meni se javlja deja vu prošle godine gospodina Karamarka, koji je brojao glasove. To se očito sad ponovno događa u HDZ-u, pa bih ja volio da se oni međusobno dogovore imaju li parlamentarnu većinu ili nemaju.



Dokad moramo saznati tu činjenicu?



Što je moguće prije, jer mi ne smijemo dopustiti krizu upravljanja državom.



Je li idući tjedan kao krajnji rok?



Idući tjedan, u srijedu, bit će rasprava o povjerenju, odnosno, o opozivu ministra financija Zdravka Marića. Tada se sve treba vidjeti. Ako Andrej Plenković ne može osigurati povjerenje ministru financija, onda mislim da se sve zna. Onda mislim da ta Vlada više ne funkcionira.



Što ćete vi kao predsjednik Sabora učiniti u trenutku ako se ustanovi činjenica da je ministru financija Zdravku Mariću izglasano nepovjerenje u Saboru?



Pozvati Vladu na odgovornost. To znači da oni moraju definirati i donijeti 76 potpisa i dokazati imaju li oni povjerenje ili ne. Opet ću ponoviti, Sabor je institucija koja daje povjerenje radu Vlade, ne obrnuto. Možda bi Andrej Plenković htio da je to obrnuto, jer ono što smo mogli vidjeti na sjednici Vlade, u trenutku kad bilo tko nešto kaže ili se ne slaže s mišljenjem jednog čovjeka, ti ljudi odmah dobiju otkaz. Mi nismo u jednom vremenu faraona, hegemona. Možda bi to Andrej Plenković volio. Jednom davno jedan kralj je rekao: Država, to sam ja. Isto danas to pokušava napraviti i Andrej Plenković. Vlada, to sam ja, svi imate pravo na moje mišljenje, prenosi N1.